Kao što je bilo najavljeno, u subotu je istarskim područjem protutnjalo nevrijeme koje je ponegdje rušilo i stabla.

Kako piše Istramet, u prvim satima subote preko navedenog se područja premjestio izraženi grmljavinski sustav uz prolazno olujan vjetar i obilnu kišu. Jugo je naglo zamijenio zapadnjak i sjeverozapadnjak s udarima i do 80 km/h. Vjetar je bio najjači u Puli i Vodnjanu, no dojave o štetama zasad su zaprimili iz Pazinštine - stablo se srušilo u centru grada.

Osim vjetra javile su se i obilne oborine. U kratkom vremenskom roku palo je gotovo 100 mm kiše. U Brseču je zabilježeno čak 94 mm, a Ripendi Vicani 81 mm.

Velika količina oborina zabilježena je u Rapcu gdje je uzrokovala prave blatne bujice, a blatnjavi izgled poprimio je i Plominski zaljev.

Nakon 11 sati vrijeme se na istoku Istre postupno smirilo, a nevrijeme premjestilo na Kvarner i dalje prema jugoistoku.

Tako je u Šibeniku u ranim poslijepodnevnim satima na dijelu gradskih prometnica nastao pravi potop. Poplavljen je dio centra grada kod Poljane zbog čega je otežan promet. Kako izgleda Šibenik, pogledajte u galeriji.